
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Ilga Ozoliņa kā patērētāju interešu pārstāvis un Ilze Pelša kā komersantu interešu pārstāvis izskatīja strīdu starp patērētāju un SIA “E‑Labas preces” (turpmāk – sabiedrība) saistībā ar samaksātās naudas summas neatmaksu.

No lietas materiāliem izriet, ka patērētājs 2026. gada 26. janvārī sabiedrības interneta veikalā https://labaspreces.eu veica pasūtījumu Nr. 324855 un iegādājās atvilktņu bloku, par kuru veica samaksu 60,00 EUR apmērā. 2026. gada 29. janvārī patērētājs informēja sabiedrību SMS sarakstē, ka prece vairs nav nepieciešama, un lūdza atmaksāt samaksāto naudas summu. 2026. gada 30. janvārī patērētājs nosūtīja sabiedrībai e‑pastu, kurā atkārtoti pieprasīja atmaksāt 60,00 EUR. Sabiedrība uz patērētāja pieprasījumiem neatbildēja.

Patērētājs 2026. gada 17. februārī vērsās Patērētāju tiesību aizsardzības centrā (PTAC) ar iesniegumu par sabiedrības rīcību. PTAC 2026. gada 10. martā pieprasīja sabiedrībai līdz 2026. gada 24. martam sniegt skaidrojumu par patērētāja iesniegumā minēto un paziņot par pieņemto lēmumu attiecībā uz patērētāja prasību. Sabiedrība noteiktajā termiņā atbildi nesniedza.

PTAC 2026. gada 2. aprīlī informēja patērētāju un sabiedrību, ka sabiedrība nav sniegusi skaidrojumu, un strīds tiek nodots izskatīšanai Komisijā. Patērētājs 2026. gada 27. aprīlī iesniedza Komisijai iesniegumu, norādot, ka papildu dokumentu nav un viņš gaida Komisijas risinājumu.

Komisija, izvērtējot lietā esošos apstākļus, secina, ka starp pusēm ir noslēgts distances līgums par preces iegādi, taču patērētājs ir izmantojis atteikuma tiesības, informējot sabiedrību par lēmumu atkāpties no līguma pirms preces piegādes. Sabiedrība nav izpildījusi likumā noteikto pienākumu atmaksāt patērētājam samaksāto naudas summu.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 12. panta pirmo daļu patērētājs var noteiktā termiņā izmantot atteikuma tiesības un, nesniedzot nekādu pamatojumu, atkāpties no distances līguma. Savukārt panta otrā daļa paredz, ka patērētājs pirms atteikuma tiesību termiņa beigām par lēmumu atkāpties no līguma informē pārdevēju, iesniedzot tam atteikuma veidlapu vai paziņojumu par atteikuma tiesību izmantošanu. Termiņš ir ievērots, ja patērētājs atteikuma paziņojumu nosūta pārdevējam pirms atteikuma tiesību termiņa beigām.

Saskaņā ar PTAL 12. panta sestās daļas noteikumiem pārdevējs bez nepamatotas kavēšanās, bet ne vēlāk kā 14 dienu laikā no dienas, kad saņēmis informāciju par patērētāja lēmumu atkāpties no līguma, atmaksā patērētājam viņa samaksāto naudas summu.

Komisija secina, ka sabiedrība nav izpildījusi likumā noteikto pienākumu un nav veikusi atmaksu patērētājam. No minētā izriet, ka sabiedrībai ir pienākums atmaksāt patērētājam 60,00 EUR.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
apmierināt patērētāja prasību.

Sabiedrībai SIA “E‑Labas preces” atmaksāt patērētājam 60,00 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

